In 'n poging om 'n nuwe teoretiese grondslag vir die literêre kritiek te ontwerp, volg die Chicago-kritici Aristoteles se ideaal na van 'n poëtika wat altyd afgelei moet word uit bestaande werke en dus pragmaties en empiries pluralisties is. Kritiek word beskou as sekondêre analise wat steeds oop bly a.g.v. die altyd groeiende verskeidenheid in die literatuur. Aangesien die Chicago-skool gebruik maak van 'n veel groter en meer gevarieerde literêre korpus as wat aan Aristoteles bekend was, gaan hulle verder as die Aristoteliaanse grondslag en kan dus as neo-Aristoteliaans getipeer word. Nog 'n aspek van die Aristoteliaanse poëtika waarop die Chicago-kritici voortgebou het, is die poging om tussen verskillende breë GENRES of "spesies" (soos DRAMA, LIRIEK en EPIEK) en ook sub-genres of "sub-spesies" te onderskei en spesifieke reëls daarvoor af te lei.
Hierdie kritici was ook, soos Aristoteles, holisties in hul benadering tot literêre werke in dié sin dat hulle gemoeid was met die werk as 'n volledige, dinamies ontwikkelde struktuur, 'n konkrete artistieke geheel wat in relasie tot sy dele en tot ander soorte gehele bespreek kan word. Die belangrikste van die strukturele dele wat onderskei en gedefinieer word, is die PLOT, die sg. "imitation of an action", wat reeds deur Aristoteles as die eerste noodsaaklike vereiste vir die epiek en drama beskou is. Vir die Chicago-kritici was die plot die primêre organisatoriese beginsel waardeur 'n kriterium van eenheid en struktuur vasgestel kon word vir die literêre kritiek.
Die vernaamste punte van kritiek wat ingebring is teen die Chicago-skool (o.a. deur W.K. Wimsatt jr. in The Verbal Icon, 1954) is dat die genrekategorisering te rigied is en verhinder dat die kritikus ander belangrike elemente in die werk raaksien wat nie spesifiek deur die genre vereis word nie. Die genreteorie word uiteindelik tot 'n buitetekstuele gegewe verhef wat die kritiese oordeel bepaal. Die te rigiede indeling volgens genres lei tot 'n steriele kategorisering van werke sodat die beweging min praktiese kritiek tot gevolg gehad het.